Jacob Christensen (1822–1887)

Jacob Christian Christensen (1822–1887) var en norsk skipskaptein og skipsreder, grunnlegger av det Bergens-baserte rederiet som bar hans navn.

Jacob Christensen var sønn av skipsfører Jacob Christensen (1782–1869) fra Als, som hadde tatt bergensk skipperborgerskap i 1811. Som vanlig i de kretser dro sønnen Jacob til sjøs i ung alder, og i slutten av 1840-årene var han blitt skipper. Han førte blant annet briggen «August», oppkalt etter August Konow, som senere ble Christensens gode venn. Turene gikk til Svartehavet om sommeren og Ostindia om vinteren.

I 1876 startet Christensen selv som reder, med dampskipene «Bergen» og «August». Han overtok også driften av en del av byens store seilskuter, og ble disponent for Hans Konows dampskip. Jacob Christensens rederi ble raskt et av Bergens største dampskiprederi, og han fikk med seg kong Oscar II og Herman Wedel-Jarlsberg på eiersiden.

Ved Christensens død i 1887 disponerte rederiet ni dampskip og tre seilskuter. To av disse var amerikabåter («St. Olav» og «Harald Haarfager»), mens fem av de andre skipene var på mellom 1000 og 1600 nrt.

Jacob Christensen var gift med Anna Magdalene (1818–1901, f. Bjerck). Blant barna var Jacob Christian Christensen (1857–1917), som videreførte rederiet etter farens død, og billedveveren Augusta Christensen.

Referanser 

Norske skipsredere
Personer fra Bergen kommune
Artikler i sjøfart-prosjektet